Plastiek ingesamel vir bewusmaking én uilhuisePretoria FM het Woensdag hul skoleprojek afgeskop (Foto: Verskaf) Pretoria FM, in samewerking met King Price, het die “Omgee-wings”-skoleprojek van stapel gestuur om skoolkinders se belangstelling te prikkel in natuurbewaring. Dié projek is Woensdag bekendgestel en sal fokus op die eenmalige gebruik van plastiek. Pretoria FM het ses skole in die omgewing naamlik Eldoraigne, Gerrit Maritz, Overkruin, Hendrik Verwoerd, Wonderboom en Waterkloof genader en dié skole sal nou met mekaar meeding om te kyk wie die meeste plastiek in ses weke kan versamel. “Plastiekafval raak ál die wêreld se oseane en baie min pogings word tans in Suid-Afrika aangewend om hierdie probleem hok te slaan. Daar word beweer dat ongeveer 8,8 miljoen ton plastiekafval jaarliks in die oseane gestort word en dat daar dus wesenlike skade aan die marienelewe veroorsaak word,” het Pretoria FM in ŉ verklaring gesê. “Die doel is nie net om plastiek te versamel nie, maar om ook bewusmaking op sosiale media te skep. Ouers word ook aangemoedig om deel te neem. Mense kan die projek op sosiale media volg deur te soek vir #Makingadifference, #Pretoriafmskoleprojek @pretoriafm @kingprice en @OwlRescuecentre,” het die radiostasie gesê. Owl Rescue Centre, ŉ geregistreerde nie-winsgewende rehabilitasiefasiliteit wat fokus op die welsyn van alle uilspesies in Suider Afrika, het met ’n unieke gebruik vir herwinde plastiek vorendag gekom en dit sal gebruik word in die skoleprojek. Die organisasie se stigterslede, Brendan en Danelle Murray, het onlangs besluit dat al die sentrum se natuurbewaringsprodukte, insluitend uilhuise, vlermuishuise en byekorwe van herwinde plastiek in plaas van hout vervaardig sal word. “Die plastiek wat deur die skole in die Pretoria FM “Omgee-wings”-projek versamel word, sal ook deur die sentrum aanvaar word om in uilhuise te omskep,” het hulle gesê. Die projek het ook ’n oseaanopruimingsmissie in die pyplyn en die verkryging van ŉ skip is op die agenda. “Ons poog om ses honderd ton plastiek per jaar te herwin, wat dit ŉ waardige en haalbare omgewingsprojek maak,” het Pretoria FM gesê. Die bekendstelling van die skoleprojek het op Woensdag 25 Julie by King Price afgeskop en op 27 Julie sal ŉ vertoning van die dokumentêr A Plastic Ocean by Kleinkaap Boetiek Hotel in Centurion gehou word vir die leiers van elke skool. Die eerste regstreekse radio-uitsending vanaf ’n skool sal op Vrydag 3 Augustus tussen 08:00 en 09:00 plaasvind. Bly ingeskakel op Pretoria FM of besoek hul Facebook-blad vir meer inligting. Die skool wat die meeste plastiek insamel ontvang ŉ konsert met Joshua na die Reën as prys.